Γνωμοδότηση της Επιτροπής των Περιφερειών για την "Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - Μία στρατηγική για την εσωτερική αγορά υπηρεσιών (2000)"

(2001/C 357/17)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - Μία στρατηγική για την εσωτερική αγορά υπηρεσιών (COM(2000) 888 τελικό)·

έχοντας υπόψη την απόφαση της Επιτροπής της 13ης Φεβρουαρίου 2001, σύμφωνα με το άρθρο 265, πρώτη παράγραφος της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότησή της σχετικά με το εν λόγω θέμα·

έχοντας υπόψη την απόφαση του Προεδρείου της της 13ης Ιουνίου 2000 να αναθέσει στην επιτροπή 6 "Απασχόληση, οικονομική πολιτική, ενιαία αγορά, βιομηχανία και ΜΜΕ" την κατάρτιση της σχετικής γνωμοδότησης·

έχοντας υπόψη τα Συμπεράσματα του Ευρωπαϊκού Συμβουλίου της Λισαβώνας·

έχοντας υπόψη τα Συμπεράσματα του Ευρωπαϊκού Συμβουλίου της Στοκχόλμης·

έχοντας υπόψη την Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - Μία στρατηγική για την ευρωπαϊκή εσωτερική αγορά (COM(1999) 624 τελικό)·

έχοντας υπόψη την Ανακοίνωσή της σχετικά με τις "Προκλήσεις που αντιμετωπίζει η πολιτική για τις επιχειρήσεις στο πλαίσιο της οικονομίας της γνώσης" (COM (2000) 256 τελικό) CdR 185/2000 fin(1)·

έχοντας υπόψη τη γνωμοδότησή της σχετικά με την "Καινοτομία στο πλαίσιο της οικονομίας της γνώσης" (COM(2000) 567 τελικό) CdR 468/2000 fin(2)·

έχοντας υπόψη το σχέδιο γνωμοδότησης (CdR 134/2001 rév.) που υιοθέτησε η επιτροπή 6 στις 6 και 7 Μαΐου 2001 (Εισηγητής: κ. Sanz Alonso (ES - PPE) Πρόεδρος της Κυβέρνησης της Αυτόνομης Περιφέρειας της Rioja)·

υιοθέτησε ομόφωνα κατά 39η σύνοδο ολομέλειάς της που πραγματοποιήθηκε στις 13 και 14 Ιουνίου 2001 (συνεδρίαση της 13ης Ιουνίου) την ακόλουθη γνωμοδότηση.

Αιτιολογικές σκέψεις και συστάσεις

Γενικές πτυχές των υπηρεσιών στο πλαίσιο της εσωτερικής αγοράς

1. Η ΕΤΠ εκφράζει την ικανοποίησή της για το γεγονός ότι της δίδεται η δυνατότητα να διατυπώσει ορισμένες παρατηρήσεις σχετικά με την παρούσα ανακοίνωση η οποία θα αποτελέσει το γενικό πλαίσιο για την ανάπτυξη των υπηρεσιών στο πλαίσιο της ευρωπαϊκής εσωτερικής αγοράς.

2. Η ΕΤΠ διαπιστώνει με ικανοποίηση ότι τα Συμπεράσματα της Διάσκεψης Κορυφής της Στοκχόλμης όχι μόνον λαμβάνουν υπόψη αλλά και υποστηρίζουν τις προτάσεις που έχει υποβάλει η Επιτροπή με την ανακοίνωσή της για την στρατηγική που θα πρέπει να ακολουθηθεί στο πλαίσιο της εσωτερικής αγοράς για τον τομέα των υπηρεσιών:

3. Η ΕΤΠ θεωρεί ότι η συμβολή της εσωτερικής αγοράς στις προσπάθειες για την επίτευξη των στόχων της βιώσιμης ανάπτυξης, της βελτίωσης της κατάστασης ως προς την απασχόληση και της ενίσχυσης της κοινωνικής συνοχής θα είναι καθοριστική.

4. Η δημιουργία της κοινωνίας των πληροφοριών προσέδωσε στον τομέα των υπηρεσιών μία νέα διάσταση. Η ΕΤΠ θεωρεί ότι θα πρέπει να ληφθούν τα μέτρα που είναι απαραίτητα για την προώθηση της εφαρμογής της διαδικασίας προσαρμογής των επιχειρήσεων υπηρεσιών, και ιδιαίτερα των ΜΜΕ, στις αλλαγές που συντελούνται και για την προσφορά υπηρεσιών μέσω της χρήσης των νέων τεχνολογιών.

Η αναγκαιότητα της υιοθέτησης μίας στρατηγικής για την εσωτερική αγορά υπηρεσιών

5. Η ΕΤΠ συμφωνεί με την ανάγκη χάραξης μίας συνολικής στρατηγικής για τον τομέα των υπηρεσιών στο πλαίσιο της εσωτερικής αγοράς. Είναι απαραίτητο να ενισχυθεί τόσο η ποιότητα όσο και η ανταγωνιστικότητα του τομέα των υπηρεσιών, δεδομένου ότι οι αλλαγές που συντελούνται για τη βελτίωση της κατάστασης του τομέα θα συμβάλουν στην επέκταση της ευρωπαϊκής οικονομίας. Το 1999(3) η Επιτροπή προέβη στην παρουσίαση μίας στρατηγικής για την ευρωπαϊκή εσωτερική αγορά στο πλαίσιο της οποίας ετίθεντο τέσσερις στρατηγικοί στόχοι που αφορούσαν τη βελτίωση της ποιότητας ζωής των πολιτών, την ενίσχυση της αποτελεσματικότητας των κοινοτικών αγορών προϊόντων και κεφαλαίων, τη βελτίωση του επιχειρηματικού περιβάλλοντος και την αξιοποίηση των πλεονεκτημάτων της εσωτερικής αγοράς στο πλαίσιο ενός κόσμου υπό συνεχή εξέλιξη. Οι προαναφερθέντες στόχοι λαμβάνονται υπόψη και στο πλαίσιο της στρατηγικής για τον τομέα των υπηρεσιών στην εσωτερική αγορά.

6. Η ΕΤΠ έχει επίγνωση του ότι η δημιουργία της νέας οικονομίας έχει τροποποιήσει την έννοια των συνόρων στο πλαίσιο των οικονομικών συναλλαγών. Η κατάσταση που έχει δημιουργηθεί ευνοεί τη δημιουργία μίας εσωτερικής αγοράς, δεδομένου ότι οι καταναλωτές διαθέτουν πρόσβαση τόσο στις υπηρεσίες που παρέχονται από τοπικές, περιφερειακές και εθνικές επιχειρήσεις όσο και στις υπηρεσίες που παρέχονται από επιχειρήσεις που είναι εγκατεστημένες σε μία περιφέρεια ενός άλλου κράτους μέλους.

7. Ωστόσο η ΕΤΠ δεν λησμονεί ότι η κοινωνία των πληροφοριών θα πρέπει να αποτελέσει παράγοντα ολοκλήρωσης και ενίσχυσης της περιφερειακής συνοχής και όχι ένα στοιχείο που θα ενισχύσει ακόμη περισσότερο τις υφιστάμενες μεταξύ των περιφερειών διαφορές(4), χωρίζοντας την Ευρώπη σε περιφέρειες που παρέχουν υπηρεσίες και σε περιφέρειες που είναι χρήστες των εν λόγω υπηρεσιών.

8. Οι υποδομές, και ιδιαίτερα οι υποδομές τηλεπικοινωνιών, θα διαδραματίσουν στο μέλλον σημαντικό ρόλο στον τομέα της παροχής υπηρεσιών και για το λόγο αυτό η ΕΤΠ, σύμφωνα και με τις κανονιστικές ρυθμίσεις που διέπουν τη λειτουργία των Διαρθρωτικών Ταμείων και του Ταμείου Συνοχής, θεωρεί αναγκαία τόσο τη δημιουργία και την ανάπτυξη υποδομών τηλεπικοινωνιών που θα δώσουν τη δυνατότητα της παροχής υπηρεσιών σε όλες τις τοπικές και περιφερειακές αρχές της Ευρώπης όσο και τη βελτίωση των φυσικών υποδομών που είναι απαραίτητες για την παροχή των μη ηλεκτρονικών υπηρεσιών.

9. Η ΕΤΠ επισημαίνει ότι είναι αναγκαία η μείωση του κόστους των τηλεπικοινωνιών και για το λόγο αυτό επικροτεί την απελευθέρωση του τομέα, η οποία κατά τα τελευταία έτη συνέβαλε τόσο στη μείωση της τιμής των υπηρεσιών όσο και στην αύξηση της προσφοράς τους. Ωστόσο, η ΕΤΠ υπενθυμίζει την ανάγκη να γίνει σεβαστή η αρχή της καθολικής υπηρεσίας και να διασφαλισθεί η ειδική παροχή υπηρεσιών προς ευάλωτες και μειονεκτικές ομάδες πληθυσμού.

10. Η δημιουργία της κοινωνίας των πληροφοριών και η εφαρμογή της στον τομέα των υπηρεσιών έχει συμβάλει όχι μόνο στην επιτάχυνση της ανάπτυξης της εσωτερικής αγοράς στην Ευρώπη αλλά και στη δημιουργία μίας ενιαίας αγοράς στο πλαίσιο της οποίας οι ΜΜΕ περιφερειακού χαρακτήρα συναντούν δυσκολίες προκειμένου να λειτουργήσουν υπό ίσους όρους με τις υπόλοιπες επιχειρήσεις. Για το λόγο αυτό η ΕΤΠ θεωρεί ότι οι τοπικές και περιφερειακές αρχές θα πρέπει να προωθήσουν τη δημιουργία και ανάπτυξη τοπικών και περιφερειακών επιχειρήσεων που να γνωρίζουν καλά τόσο τις ανάγκες όσο και τις προτιμήσεις της πελατείας τους σε τοπικό και περιφερειακό επίπεδο ώστε να μπορέσουν να προσφέρουν προς αυτή ανταγωνιστικές υπηρεσίες. Οι ΜΜΕ περιφερειακού χαρακτήρα υποχρεώνονται να αναπτύσσουν δραστηριότητα στα πλαίσια της εσωτερικής αγοράς στην Ευρώπη μέσω της βέλτιστης χρήσης των τεχνολογιών της πληροφόρησης και των επικοινωνιών, και να αξιοποιούν με ξεχωριστό τρόπο τα μέσα και τις υποδομές που τους προσφέρει η κοινωνία των πληροφοριών προκειμένου να αναπτύσσουν δραστηριότητα υπό τους ίδιους όρους με παρόμοιες οργανώσεις που υπάρχουν εκτός του ευρωπαϊκού πλαισίου.

11. Η ΕΤΠ έχει επίγνωση των δυσκολιών που θα συναντήσουν τόσο οι επιχειρήσεις όσο και οι καταναλωτές σε σχέση με τη χρησιμοποίηση των εν λόγω ηλεκτρονικών υπηρεσιών και για το λόγο αυτό ζητεί να ληφθούν όλα τα απαραίτητα μέτρα προκειμένου να διασφαλισθεί η κατάρτιση τόσο των επιχειρήσεων όσο και των καταναλωτών ώστε να διευκολυνθεί η πρόσβασή τους στη νέα αυτή γενεά υπηρεσιών.

12. Η έλλειψη κατόχων σχετικών τίτλων αποτελεί αιτία καθυστέρησης της ανάπτυξης της παροχής ηλεκτρονικών υπηρεσιών και επιβραδύνει τους ρυθμούς δημιουργίας νέων θέσεων απασχόλησης. Η κατάρτιση και ιδιαίτερα η συνεχής κατάρτιση θα πρέπει να αποτελέσει έναν από τους στόχους προτεραιότητας των τοπικών και περιφερειακών αρχών, προκειμένου να διασφαλισθεί η δυνατότητα παροχής ηλεκτρονικών υπηρεσιών από τις περιφερειακές επιχειρήσεις, και ιδιαίτερα τις ΜΜΕ.

13. Η ΕΤΠ θεωρεί αναγκαία τη διασφάλιση της πολυγλωσσίας στο πλαίσιο της παροχής ηλεκτρονικών υπηρεσιών, ώστε να εξασφαλισθεί η πρόσβαση στο νέο αυτό μέσο παροχής υπηρεσιών σε όλους τους ευρωπαίους καταναλωτές. Αυτό είναι και ένα από τα πλεονεκτήματα που διαθέτουν οι τοπικές και περιφερειακές επιχειρήσεις, λόγω της εγγύτητας τους προς τον τοπικό καταναλωτή.

14. Η ΕΤΠ θεωρεί ότι θα πρέπει να γίνουν σεβαστές οι πολιτιστικές ιδιαιτερότητες του κάθε δήμου και της κάθε περιφέρειας της Ευρώπης. Η ενσωμάτωση του πολιτιστικού παράγοντα στην παροχή ηλεκτρονικών υπηρεσιών πολλαπλασιάζει τις εμπορικές δυνατότητες και συμβάλλει στην αύξηση του τουρισμού και των συναφών υπηρεσιών, καθώς και στην καλύτερη προβολή των προϊόντων της τοπικής και περιφερειακής βιοτεχνίας.

15. Η ΕΤΠ θεωρεί απαραίτητο να γίνει ειδική αναφορά στην μελλοντική διεύρυνση της Ευρωπαϊκής Ένωσης. Στο μέλλον θα ενταχθούν στην ενιαία αγορά νέα κράτη και για το λόγο αυτό είναι απαραίτητο να ληφθούν, εκ των προτέρων, τα κατάλληλα μέτρα για την ενσωμάτωσή τους, αλλά και παράλληλα να τους παρασχεθούν οι κατάλληλες πληροφορίες και η κατάλληλη κατάρτιση, ώστε, αμέσως μετά την ένταξή τους στην ΕΕ, να μπορέσουν να αποτελέσουν αναπόσπαστο τμήμα της εσωτερικής αγοράς, με τη μείωση, στο μέτρο του δυνατού, της διάρκειας των μεταβατικών περιόδων που θα ισχύσουν βάσει των Συνθηκών Ένταξης σχετικά με την ελεύθερη παροχή υπηρεσιών.

Αναγκαιότητα εξάλειψης των εμποδίων που παρεμβάλλονται

16. Απαραίτητη προϋπόθεση για τη δημιουργία μίας ολοκληρωμένης εσωτερικής αγοράς είναι η διασφάλιση της δυνατότητας παροχής υπηρεσιών πέραν των εθνικών συνόρων. Για το λόγο αυτό η ΕΤΠ συμφωνεί με την ανακοίνωση σχετικά με την ανάγκη να ξεπεραστούν τα διοικητικά εμπόδια και εναρμονιστούν οι νομοθετικές συνθήκες ώστε να μην παρακωλύουν ή καθιστούν λιγότερο ελκυστική την παροχή υπηρεσιών σε ένα κράτος μέλος άλλο από αυτό στο οποίο μία επιχείρηση έχει την έδρα της. Η στρατηγική που θα υιοθετηθεί θα πρέπει να είναι σφαιρική, να καλύπτει όλες τις υπηρεσίες και να έχει συνοχή με τις άλλες κοινοτικές πολιτικές, χωρίς να παραβλέπονται οι ιδιαιτερότητες του κάθε τομέα.

17. Η ΕΤΠ τάσσεται υπέρ της δημιουργίας ενός αποτελεσματικού συστήματος για την επίλυση των διαφορών και την ικανοποίηση των απαιτήσεων, που θα διασφαλίζει τα οικονομικά δικαιώματα των καταναλωτών στο πλαίσιο μίας ολοκληρωμένης αγοράς και θα ενισχύει την εμπιστοσύνη των καταναλωτών προς τις ηλεκτρονικές υπηρεσίες. Η δημιουργία ενός τέτοιου συστήματος είναι ιδιαίτερα σημαντική για τις διασυνοριακές συναλλαγές.

18. Η ΕΤΠ θεωρεί ότι η θέση σε ισχύ του ενιαίου νομίσματος θα επηρεάσει θετικά την ολοκλήρωση της εσωτερικής αγοράς και θα συμβάλει στην εξάλειψη πολλών εκ των εμποδίων που παρεμβάλλονται σήμερα στο εμπόριο διακοινοτικών υπηρεσιών.

19. Η ΕΤΠ θεωρεί επίσης ότι κατά την παροχή υπηρεσιών θα πρέπει να πληρούνται ορισμένα περιβαλλοντικά κριτήρια. Τα κράτη, οι περιφέρειες, οι δήμοι και τα κοινοτικά όργανα πρέπει να τηρούν, σε κάθε περίπτωση, τις αρχές της επικουρικότητας και της αναλογικότητας σε ό,τι αφορά το περιβάλλον.

Εφαρμογή της στρατηγικής

20. Η ΕΤΠ συμφωνεί με την προτεινόμενη στρατηγική, αλλά θεωρεί ότι είναι υπερβολικά φιλόδοξη σε σχέση με το χρονοδιάγραμμα που προτείνεται. Ενώ η Επιτροπή πρέπει να συμμορφωθεί με τις προθεσμίες που καθορίζονται στην ανακοίνωση, η ΕΤΠ θεωρεί απαραίτητο να λάβει η Επιτροπή υπόψη τις υποδείξεις όλων όσων συμμετέχουν στη σχετική διαδικασία, δηλαδή τόσο των κρατών μελών και των τοπικών και περιφερειακών αρχών όσο και των επιχειρήσεων και των καταναλωτών.

21. Η ΕΤΠ υπογραμμίζει τη σημασία που έχει "η ανάλυση των εμποδίων που εξακολουθούν να παρακωλύουν την ελεύθερη παροχή υπηρεσιών και των παρενεργειών τους σε όλους τους οικονομικούς τομείς". Το εν λόγω έγγραφο που θα παρουσιασθεί από την Επιτροπή κατά τις αρχές του 2002 θα αποτελέσει τη βάση των μέτρων για την εξάλειψη των εμποδίων που υφίστανται. Για το λόγο αυτό η ανάλυση της Επιτροπής θα πρέπει να είναι όσο το δυνατόν περισσότερο ακριβής και εξαντλητική.

22. Η ΕΤΠ υποστηρίζει την πρωτοβουλία της Επιτροπής να προβεί, μέσω της διεξαγωγής δημόσιου διαλόγου, στην αξιοποίηση της εμπειρίας που διαθέτουν τόσο οι καταναλωτές όσο και οι επιχειρήσεις που παρέχουν δημόσιες υπηρεσίες ή είναι χρήστες δημόσιων υπηρεσιών.

23. Στις δράσεις που προβλέπονται από την ανακοίνωση δεν περιλαμβάνεται η εφαρμογή των εν λόγω μέσων στις χώρες της διεύρυνσης και για το λόγο αυτό είναι απαραίτητη η ανάληψη κοινών πρωτοβουλιών. Ένα αποτελεσματικό μέσο για την καλύτερη ενημέρωση των εν λόγω χωρών σχετικά με τη στρατηγική για την εσωτερική αγορά υπηρεσιών θα μπορούσε να είναι η διοικητική "αδελφοποίηση" με τις τοπικές και περιφερειακές αρχές των υποψηφίων χωρών.

24. Η ΕΤΠ θεωρεί ενδεδειγμένη την πολιτική που σκοπεύει να ακολουθήσει η Επιτροπή με στόχο την εξάλειψη των εμποδίων μέσω της προώθησης της αμοιβαίας αναγνώρισης, της άμεσης εφαρμογής των Συνθηκών για τον καθορισμό του κατά πόσον υπάρχει παράβαση ή όχι, της προσφυγής σε μη νομοθετικές διαδικασίες και της οριζόντιας εναρμόνισης. Στόχος είναι η διευκόλυνση της εξάλειψης των εμποδίων που παρεμβάλλονται στην ελεύθερη παροχή υπηρεσιών, με τη χρησιμοποίηση, στο μέτρο του δυνατού, μη ρυθμιζόμενων διαδικασιών.

Τελικές συστάσεις

25. Η ΕΤΠ θεωρεί ότι βασικός στόχος προτεραιότητας στο πλαίσιο της δημιουργίας μίας ολοκληρωμένης αγοράς υπηρεσιών θα πρέπει να είναι η διασφάλιση της γεωγραφικής και περιφερειακής συνοχής. Η δημιουργία της ενιαίας αγοράς θα πρέπει να αποτελέσει ένα κοινό στόχο, στην επίτευξη του οποίου θα πρέπει να συμμετάσχουν όλες οι ευρωπαϊκές τοπικές και περιφερειακές αρχές, δεδομένου ότι δεν μπορούν να αποκλειστούν ορισμένες εξ αυτών λόγω του διαφορετικού βαθμού περιφερειακής οικονομικής ανάπτυξης τους.

26. Ακόμη, η ΕΤΠ θεωρεί ότι στο πλαίσιο της δημιουργίας της εσωτερικής αγοράς υπηρεσιών θα πρέπει να ληφθούν τα κατάλληλα μέτρα προκειμένου να αποφευχθεί κάθε περίπτωση περιορισμού των πολιτών στο ρόλο των απλών καταναλωτών. Η κοινωνία των πληροφοριών δεν θα πρέπει σε καμία περίπτωση να αποτελέσει αιτία εμφάνισης φαινομένων κοινωνικού αποκλεισμού στο πλαίσιο της δημιουργίας της εσωτερικής αγοράς υπηρεσιών. Αντίθετα θα πρέπει να συμβάλει στη βελτίωση της ποιότητας ζωής των ευρωπαίων πολιτών και να μην αποτελέσει αποκλειστικό προνόμιο των επιχειρήσεων παροχής υπηρεσιών.

27. Η ΕΤΠ θεωρεί ότι για τη διασφάλιση της εύρυθμης λειτουργίας της εσωτερικής αγοράς είναι απαραίτητο να σημειωθεί πρόοδος στον τομέα της εξάλειψης των εμποδίων που παρεμβάλλονται στην ελεύθερη παροχή υπηρεσιών. Ο τομέας των υπηρεσιών απασχολεί σήμερα τα 2/3 των εργαζομένων στην Ευρώπη.

28. Οι νέες τεχνολογίες διαδραματίζουν ρόλο καθοριστικής σημασίας στο πλαίσιο των προσπαθειών για τη δημιουργία μίας ολοκληρωμένης εσωτερικής αγοράς. Η ΕΤΠ θεωρεί ότι δίδεται μία μοναδική ευκαιρία στις ΜΜΕ προκειμένου να προσαρμοσθούν στις νέες τεχνολογίες, δεδομένου ότι οι εν λόγω τεχνολογίες θα τους δώσουν τη δυνατότητα να ανταγωνισθούν τις μεγάλες επιχειρήσεις ή να συνεργαστούν με αυτές, αποκτώντας έτσι πρόσβαση σε νέα τμήματα αγοράς. Επίσης, θα μειωθεί σημαντικά το κόστος δημιουργίας και διατήρησης υποδομών σε διαφορετικά κράτη μέλη που υπόκεινται στη νομοθεσία του καθενός από αυτά και οι οποίες δίδουν τη δυνατότητα στις μεγάλες επιχειρήσεις να έχουν περισσότερες δυνατότητες πρόσβασης στις διάφορες αγορές.

29. Το γεγονός ωστόσο ότι η κοινωνία των πληροφοριών διευκολύνει τη δημιουργία της εσωτερικής αγοράς στον τομέα των υπηρεσιών μπορεί να οδηγήσει στη μετεγκατάσταση των επιχειρήσεων του τομέα προς τις περιφέρειες εκείνες που παρέχουν μεγαλύτερες οικονομικές και φορολογικές διευκολύνσεις. Για το λόγο αυτό η ΕΤΠ πιστεύει ότι θα πρέπει να δοθεί ιδιαίτερη προσοχή στην εφαρμογή των ευρωπαϊκών φορολογικών κανονιστικών ρυθμίσεων, στις ενισχύσεις που ενδεχομένως θα χορηγήσουν οι πλέον ανεπτυγμένες περιφέρειες προς τις εν λόγω επιχειρήσεις και στα αποτελέσματα που θα προκύψουν.

30. Η ΕΤΠ θεωρεί απαραίτητη την περαιτέρω ανάπτυξη και την αύξηση της αποτελεσματικότητας των μεγάλων δικτύων μεταφορών, ενέργειας και τηλεπικοινωνιών. Υποστηρίζει την αλληλοσύνδεση και τη διαλειτουργικότητά τους, ούτως ώστε να συμβάλουν στη δίκαιη και ισότιμη περιφερειακή ανάπτυξη.

31. Η ΕΤΠ θεωρεί ότι η ολοκλήρωση της εσωτερικής αγοράς υπηρεσιών θα πρέπει να γίνει κατά τρόπο βιώσιμο, με συνεκτίμηση των δυνατοτήτων των εργαζομένων, των επιχειρήσεων και των αγορών και με βάση τα κριτήρια της ποιότητας, της περιβαλλοντικής αποτελεσματικότητας, της ορθολογικής οργάνωσης, της λειτουργικότητας και της ανταγωνιστικότητας.

32. Η ΕΤΠ θεωρεί ότι η ανταγωνιστικότητα των ευρωπαϊκών επιχειρήσεων θα πρέπει να βασισθεί στην ποιότητα των παρεχόμενων υπηρεσιών. Οι ευρωπαϊκές υπηρεσίες χαρακτηρίζονται από τον υψηλό βαθμό προστιθέμενης αξίας τους. Επίσης λαμβάνονται υπόψη ορισμένες σημαντικές ποιοτικές παράμετροι όπως η βιολογική παραγωγή, τα πολιτιστικά στοιχεία, η αναφορά του τόπου προέλευσης και η ύπαρξη γεωγραφικών ενδείξεων, ο σεβασμός του περιβάλλοντος ... Η ενίσχυση της ανταγωνιστικότητας των ευρωπαϊκών επιχειρήσεων έναντι των μη ευρωπαϊκών δεν θα πρέπει σε καμία περίπτωση να γίνει εις βάρος της ποιότητας των ευρωπαϊκών υπηρεσιών.

33. Η ΕΤΠ ζητεί επίσης από τις επιχειρήσεις να λάβουν τα κατάλληλα μέτρα ώστε η μείωση της τιμής των υπηρεσιών, με στόχο την ενίσχυση της ανταγωνιστικότητας, να μην οδηγήσει στη μείωση του εργατικού κόστους. Η εξασφάλιση δίκαιων μισθών και οι κοινωνικές παροχές αποτελούν δύο από τα βασικότερα χαρακτηριστικά του ευρωπαϊκού κοινωνικού προτύπου. Ο σεβασμός των δικαιωμάτων των εργαζομένων και η διεξαγωγή κοινωνικού διαλόγου διαφοροποιεί το ευρωπαϊκό πρότυπο(5).

34. Η ΕΤΠ επισημαίνει την αναγκαιότητα της εφαρμογής διαδικασιών καινοτομίας στον τομέα της δημιουργίας και παροχής νέων υπηρεσιών εκ μέρους των ευρωπαϊκών επιχειρήσεων.

35. Η ΕΤΠ αποδίδει ιδιαίτερη σημασία στην πολιτική προστασίας των καταναλωτών. Η παροχή υπηρεσιών στο πλαίσιο της εσωτερικής αγοράς θα πρέπει να σέβεται την υγεία των καταναλωτών, υπό την προϋπόθεση βεβαίως ότι τα κριτήρια προστασίας της υγείας των καταναλωτών που θεσπίζει το κάθε κράτος μέλος δεν συμβάλλουν στην παρεμβολή πρόσθετων εμποδίων στη δημιουργία της εσωτερικής αγοράς.

36. Η ΕΤΠ θεωρεί ότι στις διαβουλεύσεις που θα πραγματοποιηθούν με στόχο τον εντοπισμό των εμποδίων που παρεμβάλλονται στη δημιουργία της εσωτερικής αγοράς υπηρεσιών θα πρέπει να διασφαλισθεί η συμμετοχή των εκπροσώπων των περιφερειών, οι οποίοι, λόγω της γνώσης του τοπικού και περιφερειακού επιχειρηματικού περιβάλλοντος και της άμεσης επαφής τους με τις επιχειρήσεις, μπορούν να παράσχουν ιδιαίτερα χρήσιμες πληροφορίες στην Επιτροπή.

37. Η ΕΤΠ θεωρεί ότι η Επιτροπή θα πρέπει να παρακολουθεί συνεχώς την αποτελεσματική εφαρμογή, εκ μέρους των κρατών μελών και των τοπικών και περιφερειακών αρχών, τόσο των κανόνων που ισχύουν για την ελεύθερη παροχή υπηρεσιών στο πλαίσιο της εσωτερικής αγοράς, όσο και των κανόνων που αφορούν το σεβασμό του περιβάλλοντος και την προστασία της υγείας των καταναλωτών. Κυρίως όμως η Επιτροπή θα πρέπει να καταβάλει κάθε προσπάθεια για την εξάλειψη των εμποδίων που παρεμβάλλονται.

Bρυξέλλες, 13 Ιουνίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 22 της 24.1.2000, σ. 10.

(2) EE C 253 της 12.9.2001, σ. 20.

(3) Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - Μία στρατηγική για την ευρωπαϊκή εσωτερική αγορά (COM(1999) 624 τελικό).

(4) Δεύτερη έκθεση της Επιτροπής σχετικά με την οικονομική και κοινωνική συνοχή.

(5) Έκθεση του Εurostat (Μάρτιος/2001): "Ανάλυση του εργατικού κόστους στους τομείς της βιομηχανίας και των υπηρεσιών στην Ευρώπη, τις ΗΠΑ και την Ιαπωνία".